Hemmelige gårder dyrker ren mat til Kinas elite

13. nov. 2011 21:27 Sist oppdatert 13. november 2011

Vanlige kinesere, som denne gutten på grønnsakmarkedet i byen Jiaxing i Zhejiang-provinsen, må nøye seg med kålhoder som disse. Den økologisk dyrkede maten er for de utvalgte. STRINGER/CHINA

Er det Jushan-gården? Vi skulle gjerne kjøpt økologiske epler, går det? - Nei, det går ikke i det hele tatt. Våre varer er ikke for vanlige kunder, svarer mannen i telefonen

Vi ringte til gården i Beijing, som i over 50 år har dyrket frukt og grønt for partitoppene. Mannen som tok telefonen er bastant avvisende.

— Hvor Jushan-gården ligger? Det sier jeg ikke, forklarer han avmålt. Stedet er hemmelig. Forresten er det vanskelig å finne frem, det mangler skilt. Det er ikke meningen at allmennheten skal komme på besøk.

To dager senere finner jeg et dyrket jorde nær den femte ringveien vest i Beijing. Den ligger i nærheten av fire golfbaner, bak høye røde murer og med en hvelvet bue som innkjørsel. Buen utånder makt, og anonymiteten er slående. Til og med innbyggerne i nærheten er uvitende om virksomheten.

President Hu Jintao og resten av den kiniesiske ledelsen er sikret særbehandling- også når det gjelder mat. CHARLES DHARAPAK

Økologisk for elitenI Kina handler det igjen om kvaliteten på mat. Men denne gangen handler det ikke om vanlige kinesere som rammes, men om den politiske eliten, om folk i departementene og om de lokale myndighetenes tjenestemenn og deres familier. Alle dem som har tilgang til spesielt utvalgte matprodusenter, bønder som forsyner dem med økologisk dyrket og nøye testede matvarer. Tilgangen er begrenset, vanlige folk kommer ikke i nærheten av en slik luksus.

— Statstjenestemenn bryr seg egentlig ikke om matsikkerhet så lenge deres familier får spesialleveranser av mat, hevder Gao Zhiyong. En gang arbeidet han på en statlig gård for matleveranser. Han har skrevet en bok om temaet.

Da kinesiske medier i vår skrev om de hemmelige gårdene førte det til raseri blant folk. Temaet er så følsomt at det ble gitt ordre om sensur.

Systemet er ikke nytt. Allerede på 1950-tallet lot formann Mao Jushan-gården begynne å levere frukt og grønnsaker til hans eget kjøkken og partiledelsens middager. Andre gårder har i løpet av årene forsynt partihovedkvarteret med kjøtt, kylling, egg, te og sprit, alt av beste merke

Porten er stengt og ingen uvedkommende kommer inn på den "hemmelige" gården utenfor Beijing der tollministeriet henter sine økologisk dyrkede grønnsaker. TORBJØRN PETERSSON

Rekker med veksthusPå Jushan-gården er vakten i buret fraværende og veksthusene ligger på rekke og rad. De fleste grønnsakene er nettopp høstet. De ansatte tar en siesta i sovesalene etter lunsjen. Og på en oppslagstavle står det at dette er den kjente Jushan-gården, gården med spesialleveransene.

Da Mao Zedong besluttet at gården skulle bli en av hans leverandører av mat hadde keisere i ulike dynastier i lang tid hatt lignende privilegier. Systemet forsvant etter 1911, men Mao tittet på Sovjetunionen der toppledere fikk større porsjoner enn andre i tider med matmangel.

Spesialleveransene har aldri vært kommentert offentlig av det kinesiske kommunistpartiet. Noen gårder som dyrker grønnsakene skriver stolt på nettsidene om sin særstilling. Desto oftere blir de bedt om å holde en lav profil, da det ikke er meningen at folk flest skal vite om bevegelsen.

Forurenset mat for almuen

Etter hvert som uroen for å spise mat av undermåls kvalitet har økt de siste årene, har aktiviteten spredd seg til provinser, departementer, lokale politikere og statlige foretak. De har også begynt å sikre seg selv og sine familier tilgang til økologisk mat av høyeste kvalitet, til forskjell fra vanlige folk som stenges ute. De utestengte er velkommen til å plukke giftfrie ferskener på et jordstykke som grenser til Maos gamle leverandør, men de økologiske produktene i Beijing er knappe i forhold til antallet innbyggere.

Og mens eliten holder selskap på spesialmat, spør vanlige innbyggere seg fortsatt urolig om de kan stole på den kinesiske melken. Seks småbarn døde og 300 0000 ble syke etter å ha fått i seg melkepulver som inneholdt den kjemiske middelet melamin 2008.

Anabole steroider

Det siste halvåret har alarmen gått om store partier svinekjøtt som inneholder clenbuterol. Det er et anabolt steroid laget for hester, og et preparat som for 20 år siden ble brukt av østtyske kvinnelige sprintere. Stoffet gir raskt større muskler også hos griser. Kjøttet blir magert, men de som spiser det risikerer hodesmerter, uvelhet og uregelmessig hjerterytme.

Bly og frysevæske

I nudler er det tidligere i år funnet spor av bly og rester av industrimaling. En giftig kjemisk bestanddel er funnet i bønnespirer, for å få disse til å vokse ekstremt raskt. I vest-Kina døde elleve personer etter å ha fått i seg eddik som inneholdt frysevæske. Og ifølge en undersøkelse har ti prosent av all ris som selges i Kina for høyt innhold av tungmetaller.

Ikke langt fra flyplassen, ved siden av et stort område med et to meter høyt stakittgjerde rundt, kan man se restene av et tidligere skilt. På skiltet står det: Beijing Customs Vegetable Farm and Country Club. Byens tollvesen har vært gårdens eneste kunde i ti år. Lastebiler kommer på mandager, onsdager og fredager og kjører bort derfra med laster på flere tusen kilo.

— Det stemmer, griper en portvakt inn. - Og man må vise attest på at man arbeider i tollvesenet, ellers får man ikke kjøpt grønnsaker herfra.

Etter at gravejournalister avdekket tolletatens og andre departementers spesielle mattransporter, ble skiltet tatt ned. En reporter i ukemagasinet Nanfang Zhoumo fra Sør-Kina skrev at han hadde sett arbeidere som til og med spiste agurker direkte fra plantene uten engang å vaske dem først.

torbjörn.petersson@dn.se